DA Den Europæiske Unions Tidende CE 78/206

(2004/C 78 E/0210)

SKRIFTLIG FORESPØRGSEL E-2983/03

af Mihail Papayannakis (GUE/NGL) til Kommissionen

(9. oktober 2003)

Om: Tilfælde af overtrædelse af fællesskabslovgivningen

Kan Kommissionen oplyse mig om, i hvilke konkrete tilfælde den har konstateret manglende overensstemmelse mellem den græske lovgivning og fællesskabslovgivningen på miljøområdet? I hvilke af disse tilfælde har Kommissionen indledt en overtrædelsesprocedure mod Grækenland?

Svar afgivet på Kommissionens vegne af Margot Wallström

(12. november 2003)

Der er pr. 21. oktober 2003 92 sager i gang vedrørende formodede og konstaterede overtrædelser af Fællesskabets miljølovgivning i Grækenland. Af disse 92 verserende sager vedrører de 24 fællesskabslovgivningen om affaldsforvaltning, 19 vedrører direktiv 85/337/EØF, senest ændret ved direktiv 97/11/EF (1), 19 vedrører naturbeskyttelse, 13 vedrører luftforurening, 11 vedrører vandbeskyttelse og 6 andre områder af Fællesskabets miljølovgivning. Det bør bemærkes, af for 42 sagers vedkommende har Kommissionen allerede indledt overtrædelsesprocedurer i overensstemmelse med EF-traktatens artikel 226 eller artikel 228, fordi Grækenland ikke har opfyldt sine forpligtelser i henhold til Fællesskabets miljølovgivning.

Kommissionen har for 11 af disse overtrædelsessager over for Grækenland fremsat begrundet udtalelse i overensstemmelse med EF-traktatens artikel 226. Disse overtrædelser vedrører udpegelse af særligt beskyttede områder i medfør af direktiv 79/409/EØF (2), opførelse af et spildevandsrensningsanlæg i Gerani, behandling af spildolie, beskyttelse af Mesolongi-lagunen, drift af en ulovlig losseplads i Paiania, behandling af renseslan fra rensningsanlæget i Psittalia, drift af lossepladsen ved Maroulas på Kreta og manglende meddelelse af gennemførelsesforanstaltninger for direktiverne 2000/69/EF (3), 2000/76/EF (4), 2001/80/EF (5) og 2001/81/EF (6).

Kommissionen har desuden allerede indbragt ni sager for Domstolen; det drejer sig om sag C-301/01 (gennemførelse i græsk lov af direktiv 85/337/EØF), C-119/02 (ingen ordning for indsamling og hensigtsmæssig behandling af byspildevand i Thriassio-regionen), C-420/02 (drift af en losseplads på lokaliteten Pera Galinoi på Kreta), C-163/03 (forurening i Thriassio Pedio-regionen), C-167/03 (manglende overensstemmelse mellem den græske lovgivning om jagtperioder for fugle og fællesskabslovgivningen), C-246/03 (manglende meddelelse om foranstaltninger til gennemførelse af direktiv 2000/53/EF (7)), C-247/2003 (manglende meddelelse af foranstaltninger til gennemførelse af direktiv 1999/22/EF (8)), C-364/03 (drifts betingelserne i et varmecentral i Linoperamata på Kreta), C-416/03 (manglende meddelelse af foranstaltninger til gennemførelse af direktiv 2001/18/EF (9)).

Kommissionen har, idet den fandt, at Grækenland ikke havde truffet foranstaltningerne til at efterkomme en af Domstolens afgørelser, indledt overtrædelsesproceduren i EF-traktatens artikel 228. De pågældende tilfælde drejer sig om manglende programmer til nedbringelse af forurening med kvalitetsmål for så vidt angår de farlige stoffer fra liste II, første led, i bilaget til direktiv 76/464/EØF (10) (dom af 25. maj 2000, C-384/97), manglende foranstaltninger til indførelse af og iværksættelse af en effektiv ordning med henblik på streng beskyttelse af havskilpadden Caretta caretta på Zakynthos (dom af 30. januar 2002, C-103/00) og manglende meddelelse af oplysningerne omhandlet i artikel 8, stk. 3, i direktiv 91/689/EØF (11).

Kommissionen har i øvrigt besluttet at indbringe to overtrædelsessager for Domstolen. Den 21. oktober 2003 var indbringelserne i gang. De pågældende overtrædelser vedrører de mange ulovlige eller ikke kontrollerede lossepladser i Grækenland, og den utilstrækkelige behandling af byspildevand i Athen.

Det bør bemærkes, at Domstolen i sin dom af 5. juni 2003 erklærede, at Grækenland ikke havde opfyldt sine forpligtelser, idet landet ikke havde meddelt gennemførelsesforanstaltninger for direktiv 2000/14/EF (12) (C-352/02), og ikke havde meddelt oplysningerne i henhold til artikel 11 i direktiv 96/59/EF (13) (C-83/02).

(1) Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.

(2) Rådets direktiv 79/409/EØF af 2. april 1979 om beskyttelse af vilde fugle, EFT L 103 af 25.4.1979.

(3) Europa-Parlamentets og Rådets direktiv 2000/69/EF af 16. november 2000 om grænseværdier for benzen og carbonmonoxid i luften, EFT L 313 af 13.12.2000.

(4) Europa-Parlamentets og Rådets direktiv 2000/76/EF af 4. december 2000 om forbrænding af affald, EFT L 332 af 28.12.2000.

(5) Europa-Parlamentets og Rådets direktiv 2001/80/EF af 23. oktober 2001 om begrænsning af visse luftforurenende emissioner fra store fyringsanlæg, EFT L 309 af 27.11.2001.

(6) Europa-Parlamentets og Rådets direktiv 2001/81/EF af 23. oktober 2001 om nationale emissionslofter for visse luftforurenende stoffer, EFT L 309 af 27.11.2001.

(7) Europa-Parlamentets og Rådets direktiv 2000/53/EF af 18. september 2000 om udrangerede køretøjer — Erklæringer fra Kommissionen, EFT L 269 af 21.10.2000.

(8) Rådets direktiv 1999/22/EF af 29. marts 1999 om hold af vilde dyr i zoologiske haver, EFT L 94 af 9.4.1999.

(9) Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF — Erklæring fra Kommissionen, EFT L 106 af 17.4.2001.

(10) Rådets direktiv 76/464/EØF af 4. maj 1976 om forurening, der er forårsaget af udledning af visse farlige stoffer i Fællesskabets vandmiljø, EFT L 129 af 18.5.1976.

(11) Rådets direktiv 91/689/EØF af 12. december 1991 om farligt affald, EFT L 377 af 31.12.1991.

(12) Europa-Parlamentets og Rådets direktiv 2000/14/EF af 8. maj 2000 om indbyrdes tilnærmelse af medlemsstaternes lovgivning om støjemission i miljøet fra maskiner til udendørs brug, EFT L 162 af 3.7.2000.

(13) Rådets direktiv 96/59/EF af 16. september 1996 om bortskaffelse af polychlorbiphenyler og polychlorterphenyler (PCB/PCT), EFT L 243 af 24.9.1996.